text: Lors se commence à aviser
   Que, puisque il s'en veut aler
   Ne ne le porroit retenir,
   S'en la voie devoit morir,
   Que miex vaut, à son escient,
   Qu'il li doinst esclatierement
   Le congié, que en retraiant.
   folio32r 
   "Biaus fiex," fait il, "venez avant.
   Très bien me samble, à mon avis,
   Que vous lairiiez à envis
   Le voiage k'empris avez ;
   Et, puisque faire le voulez,
   Je vueil qu'il soit à vo talent,
   Par si que m'aiez en couvent
   Que dedenz cest an revenrez,
   Se loial essoigne n'avez
   De maladie ou de prison ;
   Et je vous met à abandon
   Tout mon or et tout mon argent,
   Et de toute la meillor gent
   K'en mon pays prendre vorrez.
   C. chevaliers i eslirez
   Trestous les plus sages de guerre
   K'eslire porrez en ma terre.
   Cil iront en vo compaignie
   Pour faire vostre commandie ;
   Et vous pri, se vous tant m'amez,
   Que, se vous chevaliers trouvez
   Qui soient preu et de bon non,
   PageV01P252
   Que de vous ne partent sans don,
   Tel qu'il afiert à fill de roi.
   Sagement et sans nul desroi,
   Alez par estrange pays,
   Et largement donnez tous dis.
   Que plus est on preus et vaillans,
   Plus doit on estre desirans
   De donner as bons. Car largece
   Siet bien avoec haute prouece ;
   Car grans princes qui preu se sent
   Se mesfait moult très durement
   S'il entrelaist à faire honnour
   Sor fiance de la valour
   Qu'il cuide en lui ; car li cuidier
   En ont maint rebouté arrier
   Qui à grant bien fussent venu ;
   Mais par cuidier sont deceü.
   Grant seigneur large, sage et preu,
   Ne pueent miex faire lor preu
   Que metre en bonne gent le leur :
   C'est li sauvement del honneur.
   Nel di pas pour ce ne soiez
   Tex que bien en doi estre liez;
   Pour ce le di que souvenans
   Soiez que ne soiez perdans
   Par fol cuidier ce que cil perdent
   Qui à l'outrecuidier s'aërdent.
   Bon fait humilité chierir
   Et outrecuidance hayr ;
   Car humilitez fait haucier,
   Et outrecuidance abaissier.
   Que plus vaus, et plus t'umelies,
   Biaus filz, cestui point pas n'oublies."
  